Document ID: 32014D0281

KOMISIJAS ĪSTENOŠANAS LĒMUMS
(2014. gada 14. maijs),
ar kuru Horvātijas Kuģu reģistram piešķir ES atzīšanu atbilstīgi Eiropas Parlamenta un Padomes Regulai (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates
(izziņots ar dokumenta numuru C(2014) 3014)
(Dokuments attiecas uz EEZ)
(2014/281/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 23. aprīļa Regulu (EK) Nr. 391/2009 par kopīgiem noteikumiem un standartiem attiecībā uz organizācijām, kas pilnvarotas veikt kuģu inspekcijas un apskates (1), un jo īpaši tās 4. panta 1. punktu,
ņemot vērā Horvātijas iestāžu 2010. gada 23. jūlija un 2014. gada 25. februāra vēstules, kurās Komisijai lūgts piešķirt ES atzīšanu Horvātijas Kuģu reģistram (turpmāk “HKR”),
tā kā:
(1)
Atbilstīgi Regulas (EK) Nr. 391/2009 3. panta 1. punktam dalībvalstīm, kas vēlas piešķirt atļauju organizācijai, kura vēl nav atzīta, jāiesniedz Komisijai lūgums piešķirt atzīšanu.
(2)
Horvātijas Republika 2010. gada 23. jūlijā sniedza informāciju par HKR un pierādījumus par to, ka tas atbilst Regulas (EK) Nr. 391/2009 prasībām. Ņemot vērā, ka pēc lūguma iesniegšanas atzīšanas process var aizņemt ilgu laiku, un tā kā no pievienošanās brīža un līdz procesa pabeigšanai Horvātijas valdība nebūtu tiesīga deleģēt HKR tiesību aktos noteiktus uzdevumus, Komisija sāka ar HKR novērtējumu saistītos sagatavošanās darbus, pirms Horvātija kļuva par Savienības dalībvalsti.
(3)
Horvātija 2014. gada 25. februārī pēc pievienošanās Savienībai atkārtoti lūdza, lai Komisija piešķir ES atzīšanu HKR.
(4)
Komisija ar Eiropas Jūras drošības aģentūras palīdzību pārbaudīja, vai HKR atbilst visiem minimālajiem kritērijiem, kas noteikti Regulas (EK) Nr. 391/2009 I pielikumā.
(5)
Novērtējuma pamatā bija Horvātijas iestāžu iesniegto dokumentu pārbaude, kā arī rezultāti, kas tika gūti divās inspekcijās, kuras 2011. gada oktobrī HKR struktūrvienībās veica Eiropas Jūras drošības aģentūras eksperti, un vienā inspekcijā, kuru tie veica 2013. gada oktobrī, lai pārbaudītu, kā HKR ir īstenojis korektīvos pasākumus, kas bija nepieciešami, lai novērstu nepilnības, kuras Komisija konstatēja novērtēšanas gaitā,
(6)
Attiecībā uz konstatētajām nepilnībām HKR visos gadījumos bija veicis pienācīgus un atbilstošus korektīvos pasākumus. Novērtēšanas gaitā HKR efektīvi sadarbojās un apliecināja spēju proaktīvi uzlabot savu iekšējo organizāciju un procedūras.
(7)
Vairāku korektīvo pasākumu (jo īpaši filiāles atvēršana Šanhajā, Ķīnā) īstenošana joprojām ir procesā un tiks uzraudzīta. Tomēr tas neliek apšaubīt organizācijas sistēmu un kontroles mehānismu vispārējo kvalitāti.
(8)
Komisija arī pārbaudīja, vai HKR ir izpildījis visus Regulas (EK) Nr. 391/2009 8. panta 4. punkta un 9.-11. panta noteikumus.
(9)
HKR drošības un piesārņojuma rādītāji ir apmierinoši, lai gan tie ir nedaudz sliktāki par citu ES atzīto organizāciju vidējiem rādītājiem. Konkrētāk, HKR ir pozitīvi rādītāji attiecībā uz aizturēšanu saskaņā ar Parīzes Saprašanās memorandu par ostas valsts kontroli, proti, aizturēšanas vidējais rādītājs laikposmā no 2010. līdz 2012. gadam bija 0,51 % salīdzinājumā ar 0,89 % laikposmā no 2009. līdz 2011. gadam un 1,44 % laikposmā no 2008. līdz 2010. gadam. Tāpat HKR laikposmā no 2010. līdz 2012. gadam nav reģistrēta neviena “ar atzītu organizāciju saistīta” aizturēšana atbilstīgi ASV Krasta apsardzes ostas valsts kontroles režīmam.
(10)
Lai nodrošinātu, ka organizācija pastāvīgi ir spējīga darboties saskaņā ar prasībām, kuras noteiktas Regulā (EK) Nr. 391/2009, un ņemot vērā faktu, ka HKR pašreiz sertificētā flote ir neliela, Komisija uzskata, ka, ja būtiski pieaugs organizācijas darbības apjoms, būtu attiecīgi jāpalielina tās tehniskās un pārvaldības spējas, tostarp nepieciešamības gadījumā paplašinot struktūrvienību tīklu.
(11)
HKR juridiskā adrese ir reģistrēta Splitā, Horvātijā; tas ir uzskatāms par valsts iestādi atbilstīgi 1996. gada 20. septembra Likumam par Horvātijas Kuģu reģistru (oficiālais biļetens “Narodne novine” Nr. 81/96) un 1997. gada 1. jūnija Horvātijas Kuģu reģistra hartai. Tā nosaukums ir Horvātijas Kuģu reģistrs (“Hrvatski registar brodova”).
(12)
Šajā lēmumā paredzētie pasākumi ir saskaņā ar atzinumu, ko sniegusi Kuģošanas drošības un kuģu izraisītā piesārņojuma novēršanas komiteja, kura izveidota ar Eiropas Parlamenta un Padomes Regulu (EK) Nr. 2099/2002 (2),
IR PIEŅĒMUSI ŠO LĒMUMU.
1. pants
Horvātijas Kuģu reģistrs ir atzīts saskaņā ar Regulas (EK) Nr. 391/2009 4. panta 1. punktu.
2. pants
Šis lēmums ir adresēts dalībvalstīm.
Briselē, 2014. gada 14. maijā

Labels: 7
8
9
18
15